STANOVISKO KOMISIE k návrhu rozhodnutia Európskej rady, ktorým sa schvaľuje preskúmanie navrhovanej zmeny a doplnenia zmlúv, pokiaľ ide o pripojenie Protokolu o obavách írskeho ľudu týkajúcich sa Lisabonskej zmluvy /* COM/2012/0198 final */





STANOVISKO KOMISIE k návrhu rozhodnutia Európskej rady, ktorým sa schvaľuje preskúmanie navrhovanej zmeny a doplnenia zmlúv, pokiaľ ide o pripojenie Protokolu o obavách írskeho ľudu týkajúcich sa Lisabonskej zmluvy EURÓPSKA KOMISIA, so zreteľom na Zmluvu o Európskej únii, a najmä na jej článok 48 ods. 3, keďže: (1) Vzhľadom na výsledok írskeho referenda o Lisabonskej zmluve z 12. júna 2008 Európska rada na svojom zasadnutí, ktoré sa konalo 11. a 12. decembra 2008, súhlasila s tým, že obavy írskeho ľudu, ktoré uviedol predseda írskej vlády (Taoiseach) a ktoré sa týkajú daňovej politiky, práva na život, vzdelávania a rodiny a tradičnej írskej politiky vojenskej neutrality, by sa mali riešiť prostredníctvom potrebných právnych záruk s cieľom dosiahnuť obojstrannú spokojnosť Írska a ostatných členských štátov. (2) Hlavy štátov alebo predsedovia vlád na zasadnutí Európskej rady v dňoch 18. a 19. júna 2009 schválili rozhodnutie o obavách írskeho ľudu týkajúcich sa Lisabonskej zmluvy v súvislosti s právom na život, rodinou, vzdelávaním, zdaňovaním, bezpečnosťou a obranou (ďalej len „rozhodnutie“). Hlavy štátov alebo predsedovia vlád sa dohodli, že rozhodnutie by malo nadobudnúť účinnosť dňom nadobudnutia platnosti Lisabonskej zmluvy. (3) Hlavy štátov alebo predsedovia vlád vyhlásili, že rozhodnutie je plne v súlade s Lisabonskou zmluvou a nebude si vyžadovať jej opätovnú ratifikáciu. Hlavy štátov alebo predsedovia vlád zároveň vyhlásili, že v čase uzavretia nasledujúcej zmluvy o pristúpení uvedú ustanovenia tohto rozhodnutia v protokole, ktorý sa pripojí k Zmluve o Európskej únii a Zmluve o fungovaní Európskej únie, v súlade s príslušnými ústavnými požiadavkami. V tejto súvislosti hlavy štátov alebo predsedovia vlád vyhlásili, že tento protokol nijakým spôsobom nezmení vzťah medzi EÚ a jej členskými štátmi, že jeho jediným účelom bude, aby sa spresneniam stanoveným v rozhodnutí o vyriešení obáv írskeho ľudu dal plný štatút zmluvy, že jeho štatút sa nebude odlišovať od podobných spresnení uvedených v protokoloch, ktoré získali iné členské štáty a že sa ním spresní, ale nezmení ani obsah, ani uplatňovanie Lisabonskej zmluvy. (4) Lisabonská zmluva bola schválená v írskom referende 2. októbra 2009 a nadobudla platnosť 1. decembra 2009. (5) Dňa 20. júla 2011 predložila írska vláda v súlade s článkom 48 ods. 2 ZEÚ Rade podnet na zmenu a doplnenie zmlúv, ktorý sa týka doplnenia Protokolu o obavách írskeho ľudu týkajúcich sa Lisabonskej zmluvy. (6) Predseda Európskej rady sa listom z 25. októbra 2011 obrátil na Komisiu a požiadal ju o stanovisko k uvedenému podnetu. (7) Komisia pripomína že dohoda hláv štátov alebo predsedov vlád na zmene a doplnení zmlúv, pokiaľ ide o doplnenie Protokolu o obavách írskeho ľudu týkajúcich sa Lisabonskej zmluvy, sa dosiahla v osobitnom kontexte. VYDÁVA KLADNÉ STANOVISKO k návrhu rozhodnutia Európskej rady, ktorým sa schvaľuje preskúmanie navrhovanej zmeny a doplnenia zmlúv, pokiaľ ide o pripojenie Protokolu o obavách írskeho ľudu týkajúcich sa Lisabonskej zmluvy. Toto stanovisko je určené Európskej rade.